Коми Республикаса Веськӧдлан котырӧн примитӧм мераяс отсӧгӧн «Сыктывкарса» чипан видзан фабрика водзӧ кутас уджавны

Кыдзи пасйис Коми Республикаса Юралысьӧс вежысь Александр Буров: «2012 вося ӧшым тӧлысь помсянь 2013 вося тӧвшӧр тӧлысь чӧжӧн предприятие вылын нуӧдісны кризислы паныд мероприятиеяс. «Коми Республикаса инвестиция проектъяслы отсӧг сетан фондлӧн» сьӧм тшӧт весьтӧ фабрикалы сетісны 20 миллион шайт мында сьӧм отсӧг. Тайӧ сетiс позянлун ньӧбны кӧрым, выльысь артавны да мыйтакӧ бырӧдны уджйӧз энергоресурсъясысь да кӧрымысь да чинтыны удждон кузя уджйӧз».

Примитӧм мераясыс тӧдчымӧн сетiсны позянлун выльысь лӧсьӧдны вузасян предприятиеяскӧд йитӧдъяссӧ, содтыны прӧдукциялысь ыдждасӧ да качествосӧ. Сiйӧс вузалӧмӧн вештыссьӧ рӧскодыс. Ӧнiя кадӧ вынъяссӧ веськӧдӧма сы вылӧ, медым лӧсьӧдны прӧдукция иналан системасӧ рынок корӧмъяс серти.

А. Буров сiдзжӧ пасйис, мый республикаса Веськӧдлан котыр вӧзйис предприятиеса веськӧдлысьяслы производстволысь уджсӧ зумыдмӧдӧм могысь лӧсьӧдны водзӧ вылӧ мероприятиеяс план колана ногӧн чипан вердӧмӧн, кольк лыд содтӧмӧн, уджын рӧскод чинтӧмӧн.